P. Hrušovský, podpredseda NR SR: (2001-10-17):
Páni poslanci, budeme pokračovať v rokovaní ďalším bodom programu, ktorým je návrh skupiny poslancov Národnej rady Slovenskej republiky na vydanie zákona o národnom kultúrnom dedičstve a o zmene a doplnení niektorých zákonov , ktorý prerokúvame ako tlač 1101. Prosím teraz, aby za skupinu navrhovateľov predmetný návrh zákona stručne odôvodnil pán navrhovateľ, pán poslanec Hudec. Nech sa páči. I. Hudec, poslanec: Vážený pán predsedajúci, vážené panie poslankyne, páni poslanci, ja sa budem snažiť byť naozaj stručný a vlastnými slovami vyrozprávať fakty, ktoré síce mám pripravené, ale zrejme ak bude nutné v diskusii, tak ich potom použijem. Chcem vyjadriť jednoznačné stanovisko veľkej časti odbornej kultúrnej verejnosti, ktorá tvrdí, že u nás chýba komplexný zákon, akýsi náčrt, akýsi plán celej skupiny zákonov, ktorý by ochraňoval naše kultúrne dedičstvo. Nám chýba v zákone stanovená aj celá škála jednotlivých odvetví, ktorých sa táto starostlivosť týka. Už dávno sa na tejto pôde nehovorilo o pamiatkovej zadlženosti Slovenskej republiky, ktorá je spôsobená stáročiami zanedbávania nielen tých veľkých viditeľných nehnuteľných kultúrnych pamiatok, ich devastáciou, ich nedostatočne dobrým využívaním, by som povedal, nesúrodým začlenením do kultúrneho a ekonomického prostredia, ktoré by vedelo získavať finančné prostriedky z vlastnej existencie a činnosti, ale je to aj veľká skupina takých duchovných a fyzických predmetov, ktoré akosi zostávajú bokom nášho záujmu, a nebyť niektorých extravagancií, ako v poslednom čase vypukol problém s tzv. hľadačmi archeologických nálezov, „mínolovkármi“, vyhľadávajúcimi najmä kovové predmety. Vďaka iniciatíve pána poslanca Kužmu pri novelizácii Trestného zákona je už stíhateľný tento skutok. Treba povedať, že dôkazom toho, aká je nedostatočná legislatíva, je napríklad aj to, že práve títo „mínolovkári“, títo hľadači pokladov sa dokonca zaregistrovali na ministerstve vnútra ako občianske združenie, ktoré ministerstvo vnútra zaregistrovalo, pretože nebolo v rozpore s nijakou právnou normou, hoci títo už spôsobili niekoľkomiliónové škody na národnom kultúrnom dedičstve. Archeologické výskumy totiž „vybrakujú“ z niektorých čiastkových predmetov, ktoré sa nedajú do súvislosti, ktoré možno sa aj stratia ako základné oporné majáky toho archeologického výskumu, jednoducho spáchajú nesmierne škody. Možno... (Reakcia z pléna.) Áno, veľmi stručne sa snažím to povedať. Možno sa bude niekomu zdať, že prílohy tohto zákona, na ktoré by som veľmi rád upozornil, sú akýmsi dodatkom, no práve naopak, práve prílohy tohto zákona tvoria podstatu tohto zákona, keďže v prvej prílohe sa presne vymenúvajú všetky oblasti, ktorým sa musí venovať legislatíva, či už v rámci novelizácie starých právnych predpisov, alebo tvorby nových právnych predpisov. A súčasne druhý dodatok hovorí presne o predmetoch, ktoré charakterizuje ako predmety kultúrneho dedičstva teraz hnuteľného charakteru, pretože keď orgány činné v trestnom konaní narazia na problém, na dilemu, čo urobiť s podozrivým zo spáchania trestného činu, nemôžu klasifikovať také nakladanie s týmito predmetmi za naplnenie skutkovej podstaty trestného činu, pretože ho nemajú definovaný v zákone. A to je druhý, veľmi vážny dôvod, prečo by mal takýto zákon vzniknúť. V stanovisku vlády, ktoré môžem podrobne komentovať, ale sústredím sa na tie najdôležitejšie veci, sa zdôrazňujú najmä dve skutočnosti. Prvá skutočnosť, že netreba komplexný zákon, že všetko sa bude riešiť v čiastkových formách. Ja sa pýtam: Čo všetko? Keď zákonodarca neurčí aspoň základný rozsah všetkých oblastí, ktoré treba právnym predpisom riešiť, tak jednoducho sa dožijeme toho, že zostane na periférii záujmu oblasť, ktorá je nesmierne dôležitá a ktorá má v podstate nenahraditeľnú hodnotu. Druhý argument je, že tento zákon už bol dávno pripravený, že neúspešne sa predkladal už počas pôsobenia minulej vlády. Upozorňujem na to, že ho pripravovali odborníci, ktorí tu boli ešte aj za predošlej vlády, sú tu aj teraz a budú tu aj potom. Tá odborná stránka veci, napríklad druhá príloha, nie je výtvorom nejakých úradníkov alebo politikov, jednoducho to sú odborníci, múzejníci, ktorí sa týmto profesionálne zaoberajú a predložia ho komukoľvek, kto bude mať záujem o ich ochranu a o starostlivosť o nich. Myslím si, že takisto neobstojí argument, že sa nezohľadňovali právne normy, ktoré sa prijali. Nepokladám, odpusťte mi, za právny predpis Deklaráciu ochrany kultúrneho dedičstva, pretože to nie je normatívny právny predpis, na základe ktorého možno niekoho, by som povedal, či už stíhať, alebo naopak, nezaväzuje nijaký orgán k nijakým úkonom, nielen štátne orgány, samozrejme, ani iné právnické ani fyzické osoby. Ale, naopak, myslím si, že rozširuje tento dobrý zámer deklarovať čosi. Namiesto deklarovania treba skôr predkladať konkrétne právne predpisy. Na stole máme aj zákon o ochrane pamiatkového fondu. Chcem upozorniť, že aj tento návrh zákona musí novelizovať už prijaté zákony, napríklad o knižniciach, napríklad o štátnej správe a podobne. To znamená, že výčitka vlády na tento návrh zákona je neoprávnená, pretože jednoducho každá právna norma musí mať staré predpisy. O to väčšmi, že chýba základná komplexná právna norma. Jednoducho bude narážať na tento problém. Veľmi si cením všetky poznámky, resp. všetky konkrétne výhrady alebo konkrétne pozmeňujúce návrhy, ktoré vpísala do stanoviska vlády Legislatívna rada vlády. Myslím si, že sa dajú inkorporovať bez akýchkoľvek problémov. Treba o nich podiskutovať vo výboroch, čo bude vhodnejšou formou, akou to uskutočniť. Predpokladám, že tento právny predpis, keď bude prijatý, mohol by tvoriť veľmi dobrú kostru celej stratégie ochrany národného kultúrneho dedičstva. Opakujem, to nie je výtvor politickej strany, nie je výtvor nejakej lobistickej skupiny, ktorá má nejaké podnikateľské zámery, pretože vieme, že oblasť najmä hnuteľných predmetov kultúrneho dedičstva je dnes jednou veľkou oblasťou čiernej alebo šedej ekonomiky Slovenska. Myslím si, že tento právny predpis je potrebný a za skupinu predkladateľov by som sa potešil, keby boli ďalšie konštruktívne návrhy, ktoré by mohli tento právny predpis zlepšiť. Ďakujem za pozornosť.